
Hagyományos közösségekből közművelődési közösségekbe - A bukovinai székelyek identitásának megőrzése közművelődési keretek között

Hagyományos közösségekből közművelődési közösségekbe - A bukovinai székelyek identitásának megőrzése közművelődési keretek között
A második világháborút követő évektől kezdve az urbanizáció mai napig tartó és egyre fokozódó hatásait éljük át. A 20. század végére már teljesen megszűntek a hagyományos falusi közösségek Magyarországon. Ezen megszűnt közösségeket sokáig nem váltotta fel semmi, egészen addig, amíg lehetőség nem nyílt a szabadidő hasznos eltöltésén keresztül megélni a valahová való tartozást.
A bukovinai székelyek több, mint két és fél évszázada vándorolnak, és ezen néprajzi csoport még ma sem ért kálváriájának utolsó állomására. A városiasodás és a belső migráció okán szétszórva élnek az országban és a nagyvilágban. Identitásukat hagyományőrző csoportjaikban élik meg. Összejöveteleiket általában valamely közösségi színtérben, művelődési házban, kulturális központban tartják. Ezen intézmények az 1997. évi CXL. törvény 76 § (3) d) pontja szerint a hagyományos közösségi kulturális értékek átörökítése feltételeinek biztosítására való tekintettel biztosítják az infrastrukturális hátteret.
De vajon mely tevékenységek azok, amelyek segítenek a bukovinai székelyeknek megőrizni az éntudatukat? Mik azok a jó gyakorlatok, amelyek folyamatosan életben tartják a lángot és amelyek jó példát mutathatnak más hazai nemzetiségnek, néprajzi csoportnak, vagy akár az összmagyarságnak szerte a világban? Hogyan viszonyul ehhez a közművelődés? Ezekre a kérdésekre keresem a választ dolgozatomban olyan emberek segítségével, akik maguk is a bukovinai székelyekhez tartoznak és aktívan részt vesznek közösségük munkájában. Legyenek Érden, Bonyhádon, Kakasdon, vagy bárhol az országban.



